
Parlamentul  României

Camera  Deputaţilor

Comisia pentru Sănătate şi Familie      Nr. 28/257/10 octombrie 2012 
BIROULUI PERMANENT

AL

CAMEREI DEPUTAŢILOR,

Vă înaintăm raportul asupra proiectului de Lege privind completarea Legii nr.95/2006 privind reforma în domeniul sănătăţii,  trimis Comisiei pentru sănătate şi familie spre dezbatere,  în fond, cu adresa nr. PL-x 726 din 5 decembrie 2011.
În raport de obiectul şi conţinutul reglementării, proiectul de lege face parte din categoria legilor ordinare.
PREŞEDINTE,

Rodica NASSAR
                          


                      Costică Canach

Parlamentul  României

Camera  Deputaţilor
Comisia pentru Sănătate şi Familie      Nr. 28/257 /10 octombrie 2012 
R A P O R T  

asupra proiectului de Lege privind  completarea Legii nr.95/2006 
privind reforma în domeniul sănătăţii
( PLx 726/2011)

În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia pentru sănătate şi familie a fost sesizată spre dezbatere în fond, cu  proiectul de Lege privind completarea Legii nr.95/2006 privind reforma în domeniul sănătăţii, trimis cu adresa nr. PL-x 726 din 5 decembrie 2011.

Senatul, în calitate de primă Cameră sesizată, a adoptat proiectul de lege în şedinţa din 28 noiembrie 2011, în condiţiile articolului 75 alineatul (2) teza a III-a din Constituţia României, republicată. 

Potrivit dispoziţiilor art. 75 din Constituţia României, republicată, şi ale art.92 alin. (9) pct. 2, din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională. 

  La întocmirea prezentului raport Comisia a avut în vedere :

· avizul favorabil al Consiliului Legislativ (nr.782 din 11.07.2011);

· avizul negativ al Comisiei juridice, de disciplină şi imunităţi ( nr.PLx 726 din 19.12.2011);

· avizul negativ al Comisiei pentru muncă şi protecţie socială (nr.27/640 din 2 aprilie 2012);

· avizul negativ al Comisiei pentru buget, finanţe şi bănci (nr.22/581 din 20.12.2011);

· punctul de vedere negativ al Ministerului Sănătăţii (nr.50573/09.11.2012 ) .

Proiectul de lege are ca obiect  de reglementare modificarea  Legii nr.95/2006 privind reforma în domeniul sănătăţii, cu modificările şi completările ulterioare, în sensul că, persoanele aflate în şomaj sunt exceptate de la norma conform căreia serviciile medicale solicitate de asigurat nu sunt decontate din Fondul naţional unic de asigurări sociale de sănătate, contravaloarea acestora fiind suportată de asigurat, de unităţile care le solicită, de la bugetul de stat sau alte surse, după caz.
În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat iniţiativa legislativă, în şedinţa din 10 octombrie 2012. La lucrările comisiei au fost prezenţi 14 deputaţi din totalul de 16 membri.
La dezbateri a participat, în conformitate cu prevederile art.55 din Regulamentul Camerei Deputaţilor, domnul Răzvan Vulcănescu, secretar de stat în cadrul Ministerului Sănătăţii. 

În urma dezbaterilor, Comisia pentru sănătate şi familie a  hotărât, cu unanimitate de voturi, respingerea proiectului de lege, din următoarele considerente:

- potrivit art.237 alin.(1) lit.m) din Legea nr.95/2006 privind reforma în domeniul sănătăţii, cu modificările şi completările ulterioare, serviciile medicale solicitate de asigurat nu sunt suportate din Fondul naţional unic de asigurări sociale de sănătate, pentru nicio categorie de persoane asigurate;
- în condiţiile în care, pentru o anumită categorie de persoane asigurate, respectiv „persoanele aflate în şomaj” s-ar acorda drepturi suplimentare, aceasta ar fi în contradicţie cu dispoziţiile art.218 alin.(1) din Legea nr.95/2006 care prevede în mod expres că în cadrul sistemului de asigurări sociale de sănătate se acordă servicii în caz de boală sau accident şi nu pentru expertizarea capacităţii de muncă.
- adoptarea oricăror măsuri ce presupun influenţe financiare suplimentare asupra bugetului Fondului naţional unic de asigurări sociale de sănătate ar conduce la diminuarea pachetului de servicii medicale de bază.

În raport cu obiectul şi conţinutul său, proiectul de lege face parte din categoria legilor ordinare. 

PREŞEDINTE,

                                               Rodica NASSAR

Şef birou-Gheorghe Marinescu

Întocmit,

Consilier - Livia Spînu

